
МИНИСТЕРСТВО НА ЗЕМЕДЕЛИЕТО И ХРАНИТЕ
Проект

Наредба за изменение и допълнение на Наредба № 8 от 2016 г. за условията и реда за изпълнение и контрол на промоционални програми за земеделски и хранителни продукти (обн., ДВ, бр. 38 от 2016 г.; изм. и доп., бр. 78 от 2018 г. и бр. 40 от 2020 г.)


§ 1. В наименованието думите „промоционални програми за земеделски и хранителни“ се заменят с „обикновени програми свързани със селскостопанските“.

§ 2. В чл. 1 се правят следните изменения и допълнения:
1. В т. 1 думата „промоционални“ се заменя с „обикновени“ и накрая се добавя „свързани със селскостопанските продукти и някои хранителни продукти, произведени на базата на селскостопански продукти“;
2. В т. 2, 3 и 4 думата „промоционални“ се заличава.

§ 3. Член 2 се изменя така:
„Чл. 2. На финансово подпомагане подлежат програми, които са представени от една или повече предлагащи организации от една и съща държава членка, наричани по-нататък „обикновени програми“.

§ 4. В чл. 3 се правят следните изменения:
1. В ал. 1 думата „Промоционалните“ се заменя с „Обикновените“, навсякъде „дейности“ се заменя с „действия“ и „земеделски“ се заменя със „селскостопански“;
2. Алинея 2 се изменя така:
„(2) Произходът и видимостта на търговските марки при изпълнение на действията по ал. 1 се обозначават съгласно чл. 4 от Регламент (ЕС) № 1144/2014 на Европейския парламент и на Съвета от 22 октомври 2014 година за мерките за информиране и насърчаване, свързани със селскостопанските продукти, прилагани на вътрешния пазар и в трети държави, и за отмяна на Регламент (ЕО) № 3/2008 на Съвета (ОВ, L317 от 4 ноември 2014 г.),, наричан по-нататък „Регламент (ЕС) № 1144/2014“, и чл. 2 – 8 от Регламент за изпълнение (ЕС) 2015/1831 на Комисията от 7 октомври 2015 г. за определяне на правила за прилагане на Регламент (ЕС) № 1144/2014 на Европейския парламент и на Съвета за мерките за информиране и насърчаване, свързани със селскостопанските продукти, прилагани на вътрешния пазар и в трети държави (OB, L 266 от 13 октомври 2015 г.), наричан по-нататък „Регламент за изпълнение (ЕС) 2015/1831“.

§ 5. В чл. 4 думата „промоционалните“ се заменя с „обикновените“, а „Регламент (ЕО) № 110/2008 на Европейския парламент и на Съвета от 15 януари 2008 г. относно определението, описанието, представянето, етикетирането и защитата на географските указания на спиртните напитки и за отмяна на Регламент (ЕИО) № 1576/89 на Съвета (OB, L 39 от 13 февруари 2008 г.)“ се заменя с „Регламент (ЕС) 2019/787 на Европейския парламент и на Съвета от 17 април 2019 година за определението, описанието, представянето и етикетирането на спиртни напитки, за използването на наименованията на спиртните напитки при представянето и етикетирането на други храни, за защитата на географските указания на спиртни напитки, за използването на етилов алкохол и дестилати от земеделски произход в алкохолните напитки и за отмяна на Регламент (ЕС) № 110/2008 (OB L 130 от 17 май 2019 г.)“.

§ 6. В чл. 5 ал. 1 думите „18 януари 2007 г.“ се заменят с „30 декември 2006 г.“.

§ 7. В наименованието на Глава втора думата „промоционални“ се заменя с „обикновени“.

§ 8. Член 6 се изменя така:
„Чл. 6. Предложения за обикновени програми могат да разработват и подават предлагащи организации по чл. 7, параграф 1 от Регламент (ЕС) № 1144/2014“.

§ 9. Член 7 се изменя така:
„Чл. 7. (1) Годишната работна програма определя оперативните цели, приоритетите, очакваните резултати, методите за изпълнение и общата сума на плана за финансиране и се одобрява всяка година от Европейската комисия (ЕК) съгласно чл. 8 от Регламент (ЕС) № 1144/2014“.
(2) Всяка година ЕК публикува покани за представяне на предложения за обикновени програми съгласно годишната работна програма по ал. 1“.

§ 10. Член 8 се изменя така:
„Чл. 8 (1) Предлагащата организация подава предложение за обикновени програми в ЕК в срока, определен в поканата по чл. 7, ал. 2.
(2) Министерството на земеделието и храните, въз основа на получена информация от ЕК по реда на чл. 12 от Регламент (ЕС) № 1144/2014, информира предлагащите организации за избраните от ЕК програми за финансиране“.

§ 11. В чл. 9 думата „промоционални“ се заличава и накрая се добавя „в съответствие със състезателната процедура, предвидена в член 2 от Делегиран Регламент (ЕС) 2015/1829 на Комисията от 23 април 2015 г. за допълване на Регламент (ЕС) № 1144/2014 на Европейския парламент и на Съвета за мерките за информиране и насърчаване, свързани със селскостопанските продукти, прилагани на вътрешния пазар и в трети държави (OB, L 266 от 13 октомври 2015 г.), наричан по-нататък „Делегиран Регламент (ЕС) 2015/1829“.

§ 12. В чл. 10 се правят следните изменения и допълнения:
1. В ал. 1 след думите „прилагащи организации“ се добавя „като осигурят състезателна процедура, с която се цели да бъде постигнато най - добро съотношение между качество и цена и да не се допусне конфликт на интереси“;
2. В ал. 2 думата „програмата“ се заменя с „обикновената програма“;
3. Алинея 3 се изменя така:
„(3) За всеки разход за мерките по ал. 2 предлагащите организации представят заедно със заявлението по чл. 13 най-малко три независими оферти, отговарящи на изискванията на чл. 11г, ал. 3. Оферентите не трябва да се намират с предлагащата организация в отношение на свързаност по смисъла на § 1 от допълнителните разпоредби на Търговския закон и не трябва да са в конфликт на интереси по смисъла на чл. 61, параграф 3 от Регламент (ЕС, Евратом) 2024/2509 на Европейския парламент и на Съвета от 23 септември 2024 година за финансовите правила, приложими за общия бюджет на Съюза (OB, L 266 от 26 септември 2024 г.), наричан по-нататък „Регламент (ЕС, Евратом) 2024/2509“. “

§ 13. Член 11, ал. 1 се изменя така: 
„Чл. 11. (1) Предлагащите организации по чл. 7, параграф 1, букви „а“ – „в“ от Регламент (ЕС) № 1144/2014 избират независима от тях прилагаща организация за изпълнение на цялата или част от обикновената програма чрез състезателна процедура не по-късно от 90 календарни дни след уведомяването за акта за изпълнение на ЕК за избор на обикновени програми.“

§ 14. В чл. 11а се правят следните изменения:
1. В ал. 1 след думите „Критериите за подбор“ думата „на“ се заменя с „към кандидатите за“;
2. В ал. 2, т. 1 думата „промоционалната“ се заменя с „обикновената“;
3. Алинея 4 се изменя така:
„(4) По отношение на кандидат за прилагаща организация не трябва да е налице някое от обстоятелствата по чл. 138, параграф 1 от Регламент (ЕС, Евратом) 2024/2509.

§ 15. В чл. 11б се правят следните изменения:
1. В ал. 1 думите „икономически най-изгодна оферта“ се заменят с „най-доброто съотношение между качество и цена“;
2. В ал. 3, т. 1 думата „нивото“ се заменя със „степента“, а „промоционалната“ се заменя с „обикновената“.

§ 16. В чл. 11в се правят следните изменения:
1. В ал. 3, т. 2 думата „промоционалната“ се заменя с „обикновената“;
2. В ал. 5, т. 2 думата „промоционалната“ се заменя с „обикновената“.

§ 17. В чл. 11г се правят следните изменения:
1. В ал. 2 думите „Регламент (ЕС, Евратом) 2018/1046“ се заменят с „Регламент (ЕС, Евратом) 2024/2509“;
2. В ал. 3:
а) в т. 2 и 3 думата „промоционалната“ се заменя с „обикновената“;
б) точка 6 се изменя така:
„6. подробно описание на действията, които ще бъдат изпълнени, за реализиране на обикновената програма; описанието следва да съдържа информация, позволяваща оценка на ефикасността и адекватността на предложените действия по отношение:
а) как предложените действия ще допринесат за постигане на целите на обикновената програма;
б) защо предложените действия представляват най-добрия начин за реализиране на програмата и за постигане на траен ефект.“ 
3. В ал. 4:
а) в т. 8 думите „Регламент (ЕС, Евратом) 2018/1046“ се заменят с думите „Регламент (ЕС, Евратом) 2024/2509“;
б) в т. 13 думата „промоционалната“ се заменя с „обикновената“;
4. В ал. 5 второ изречение се изменя така: 
„В случай че документите са на чужд език, следва да са придружени от лицензиран/легализиран превод.“

§ 18. В чл. 11д се правят следните изменения и допълнения:
1. В ал. 1 думите „промоционална дейност“ се заменят с „дейност за информиране и насърчаване“;
2. В ал. 2 думите „Регламент (ЕС, Евратом) 2018/1046“ се заменят с „Регламент (ЕС, Евратом) 2024/2509“;
3. В ал. 5 след думата „Замяна“ се добавят „и/или добавяне“, а „промоционална“ се заменя с „обикновена“;
4. В ал. 6 думата „промоционална“ се заменя с „обикновена“;
5. В ал. 7 думата „дейностите“ се заменя с „действията“.

§ 19. В чл. 11е се правят следните изменения:
1. В ал. 2 думата „промоционалната“ се заменя с „обикновената“;
2. В ал. 4 думите „Регламент (ЕС, Евратом) 2018/1046“ се заменят с „Регламент (ЕС, Евратом) 2024/2509“.

§ 20. В чл. 12, ал. 2 думите „Регламент (ЕС, Евратом) 2018/1046“ се заменят с „Регламент (ЕС, Евратом) 2024/2509“.

§ 21. В чл. 12а се правят следните изменения:
1. В ал. 2, т. 5 думите „Регламент (ЕС, Евратом) 2018/1046“ се заменят с „Регламент (ЕС, Евратом) 2024/2509“;
2. В ал. 3 думата „подписване“ се заменя с „изготвяне“.

§ 22. Член 13 се изменя така:
„Чл. 13. Предлагащите организации представят в Държавен фонд "Земеделие" в срока по чл. 11, ал. 1 писмено заявление за одобряване на прилагаща организация по образец, утвърден със заповед на изпълнителния директор на Държавен фонд „Земеделие“, към което прилагат заверени копия на всички документи от проведената състезателна процедура – обявлението за участие, получените оферти, протоколите от проведените заседания на комисията, доклада на комисията за избор на прилагаща организация, кореспонденцията с кандидатите, водена във връзка със състезателната процедура, включително и по електронна поща.“

§ 23. Член 13а се изменя така:
„Чл. 13а. (1) Изпълнителният директор на Държавен фонд „Земеделие“ със заповед назначава комисия и утвърждава Процедура за разглеждане на подадените в Държавен фонд „Земеделие“ заявления по чл. 11д, ал. 6, чл. 13 и 18.
(2) Комисията по ал. 1 извършва проверка на подадените заявления и документи по чл. 13 за съответствие на избраната прилагаща/и организация/и и подизпълнител/и с чл. 11 – 12а и чл.14. При поискване от страна на комисията по ал. 1 предлагащата организация представя за проверка оригиналите на всички документи, приложени към заявлението по чл. 13.
(3) При установяване на нередовност и/или непълнота на представените документи комисията по ал. 1 уведомява писмено предлагащата организация, която в срок до 15 дни от получаване на уведомлението трябва да отстрани нередовностите и/или непълнотите и да предостави исканите документи и/или писмени разяснения.
(4) Когато предлагащата организация не отстрани нередовностите и/или непълнотите в срока по ал. 3, производството по разглеждане на заявлението за одобряване на прилагаща организация и на заявлението за одобрение на подизпълнител се прекратява със заповед на изпълнителния директор на Държавен фонд „Земеделие“.
(5) В случай че предлагащата организация отстрани нередовностите и/или непълнотите в срока по ал. 3, комисията по ал. 1  мотивирано предлага на изпълнителния директор на Държавен фонд „Земеделие“ със заповед да одобри избраната/ите прилагаща/и организация/и и избрания подизпълнител.
(6) Изпълнителният директор на Държавен фонд „Земеделие“ издава заповед за одобряване или за отказ на избора на предложената/ите прилагаща/и организация/и и избрания подизпълнител.
(7) Заповедите по ал. 4 и 6 се съобщават и подлежат на оспорване пред съответния компетентен съд по реда на Административнопроцесуалния кодекс.“

§ 24. Член 14 се изменя така:
„Чл. 14. (1) В случаите по чл. 10, ал. 2 комисията по чл. 13а проверява дали:
1. предлагащата организация има необходимия опит за изпълнение на действията, свързани с представяне на продуктите и техните пазари;
2. предлагащата организация разполага с необходимите финансови и технически средства за изпълнение на мерките;
3. заложените цени за изпълнение на мерките не надвишават обичайните пазарни цени, като извършва съпоставка между размера на разхода, посочен във всяка от представените оферти, и одобрява разхода до най-ниския размер.
(2) Когато обикновената програма е одобрена от ЕК, предлагащата организация сключва писмен договор с избраната/ите съгласно чл. 13а прилагаща/и организация/и за изпълнение на всички или на част от мерките, включени в нея, и ги предоставя на Държавен фонд „Земеделие“. Договорите съдържат клаузи, които задължават прилагащата организация/прилагащите организации да предоставя/т информация и достъп за проверка на изпълнението на нейните задължения на служители на ЕК, Европейската сметна палата, Европейската служба за борба с измамите (OLAF), Изпълнителната агенция „Сертификационен одит на средствата от европейските земеделски фондове”, Министерството на земеделието и храните и Държавен фонд „Земеделие“.
(3) Сключеният договор между предлагащата и прилагащата организация следва да съдържа информация относно избраните подизпълнители, с които прилагащата организация възнамерява да работи, разходите, които ще извършват, както и условията, при които могат да бъдат заменени.
(4) Замяна и/или добавяне на подизпълнител в случаите на чл. 11д, ал. 5 се извършва след одобрението ѝ от Държавен фонд „Земеделие“ по реда на чл. 13а.“

§ 25. В чл. 15, ал. 2 след думите „в съответствие с“ се добавят „чл. 15, параграф 5 и“.

§ 26. В чл. 16 се правят следните изменения:
1. В ал. 4, т. 2 и 3 думата „промоционалната“ се заменя с „обикновената“;
2. В ал. 5:
а) в т. 6 думите „Регламент (ЕС, Евратом) 2018/1046“ се заменят с „Регламент (ЕС, Евратом) 2024/2509“;
б) точка 10 се изменя така:
„10. в случай че документите по ал. 4 и 5 са на чужд език, същите следва да са придружени от лицензиран/легализиран превод.“ 
3. В ал. 7, т. 3 думата „промоционалната“ се заменя с „обикновената“.

§ 27. Член 18 се изменя така:
„Чл. 18. Предлагащите организации представят в Държавен фонд "Земеделие" в срока по чл. 15, ал. 3 писмено заявление по образец за одобряване на оценяваща организация, към което прилагат заверени копия на всички документи от проведената състезателна процедура – обявлението за участие, получените оферти, протоколите от проведените заседания на комисията, доклада на комисията за избор на оценяваща организация, кореспонденцията с кандидатите, водена във връзка с конкурса, включително и по електронна поща.“

§ 28. В чл. 19 се правят следните изменения:
1. В ал. 1 думата „промоционалната“ се заменя с „обикновената“;
2. В ал. 3 думите „10 работни дни“ се заменят с „15 дни“;
3. Алинея 4 се изменя така:
„(4) Когато предлагащата организация не отстрани нередовностите и/или непълнотите в срока по ал. 3, производството по разглеждане на заявлението за одобряване на оценяваща организация се прекратява със заповед на изпълнителния директор на Държавен фонд "Земеделие".“
4. Алинеи 7 и 8 се изменят така:
„(7) Заповедите по ал. 4 и 6 се съобщават и подлежат на оспорване пред съответния компетентен съд по реда на Административнопроцесуалния кодекс.
 (8) Предлагащата организация сключва писмен договор с оценяващата организация за изпълнение на мерките, свързани с извършване на оценката на въздействието на програмата, след получаването на заповедта по чл. 13а, ал. 6 и предоставя заверено копие от договора на Държавен фонд "Земеделие". Договорът съдържа клауза, която задължава оценяващата организация да предоставя информация и достъп за проверка на изпълнението на нейните задължения на служители на ЕК, Европейската сметна палата, Европейската служба за борба с измамите (OLAF), Изпълнителна агенция „Сертификационен одит на средствата от европейските земеделски фондове”, Министерството на земеделието и храните и Държавен фонд "Земеделие"“.

§ 29. В наименованието на Глава четвърта думата „промоционални“ се заличава.

§ 30. В чл. 20 се правят следните изменения и допълнения:
1. Алинея 2 се изменя така:
„(2) Предлагащата организация, след получаване на уведомление по чл. 8, ал. 2 и заповедта по чл. 13а, ал. 6 за избор на прилагаща/и организация, подава в Държавен фонд „Земеделие“ заявление за финансово подпомагане по образец, утвърден от изпълнителния директор на Държавен фонд „Земеделие“, не по – късно от 10 дни преди края на срока по ал. 4.“;
2. В ал. 3 думата „промоционалната“ се заменя с думата „обикновената“;
3. В ал. 4 цифрата „90“ се заменя с „180“, думите „издаването на“ се заменят с „уведомяването за“ и се създава изречение трето: „След изтичане на този срок не може да се сключват договори без предварително разрешение от Комисията след представяне на обосновано искане“;
4. В ал. 5 „думите „ал. 2“ се заменят с „ ал. 4“;
5. Алинея 6 се отменя;
6. В ал. 7 думата „промоционалната“ се заменя с „обикновената“.

§ 31. Член 22 се изменя така:
„Чл. 22. (1) Заявлението за авансово плащане се подава по образец, утвърден от изпълнителния директор на Държавен фонд „Земеделие“, в срок до 30 дни след сключване на договора за финансово подпомагане.
(2) Заявлението по ал. 1 се подава заедно с оригинална банкова гаранция, учредена в полза на Държавен фонд „Земеделие“, в размер, равен на размера на авансовото плащане, при условията, предвидени в глава IV от Делегиран регламент (ЕС) 2022/127 на Комисията от 7 декември 2021 година за допълнение на Регламент (ЕС) 2021/2116 на Европейския парламент и на Съвета с правила по отношение на разплащателните агенции и други органи, финансовото управление, уравняването на сметките, обезпеченията и използването на еврото (OB, L 20/95 от 31 януари 2022 г.).
(3) Размерът на авансовото плащане е не повече от 30 на сто от максималния размер на финансовата помощ на ЕС по програмата.
(4) Държавен фонд „Земеделие“ извършва авансово плащане на по-късната от следните две дати:
1. до 30 дни след получаването на обезпечението по ал. 2, или
2. до 30 дни от датата, която е 10 дни преди началната дата на изпълнението на програмата.
(5) Авансовото плащане се уравнява при плащането на остатъка.“

§ 32. Член 23 се изменя така:
„Чл. 23. (1) Заявлението за междинно плащане, с изключение на последната година, се подава в срок до 60 дни от датата след приключване на съответната година от изпълнението на обикновената програма, по образец, утвърден от изпълнителния директор на Държавен фонд „Земеделие“.
(2) Заявлението по ал. 1 обхваща допустимите разходи, направени през съответната година, и се придружава от междинен отчет, включващ периодичен финансов отчет и периодичен технически отчет, изготвени в съответствие с чл. 14, параграф 3 и 4 от Регламент за изпълнение (ЕС) № 2015/1831. В случай че се предоставят документи към заявлението на чужд език, те следва да бъдат придружени от лицензиран/легализиран превод.
(3) Общият размер на авансовото плащане и междинните плащания не може да превишава 90 на сто от общия размер на финансовото участие на ЕС. След достигане на това равнище не може да се подават нови заявления за междинно плащане.
(4) Държавен фонд „Земеделие“ извършва междинно плащане в срок до 60 дни след депозирането на заявлението за плащане.
(5) Срокът по ал. 4 спира да тече и се уведомява предлагащата организация, когато заявлението е неточнo, не са предоставени всички необходими документи, изисква се да се представи допълнителна информация или да се извърши допълнителна проверка от Държавен фонд „Земеделие“, служители на ЕК, Европейската сметна палата, Европейската служба за борба с измамите (OLAF) и Министерството на земеделието и храните.
(6) Срокът по ал. 4 продължава да тече след получаване на необходимите документи, представяне на допълнителната информация или от датата на извършване на проверката.“

§ 33. В чл. 24 се правят следните изменения:
1. Алинеи 1 и 2 се изменят така:
„(1) Заявлението за плащане на остатъка се подава в срок до 90 дни от датата на приключване на изпълнението на обикновената програмата по образец, утвърден от изпълнителния директор на Държавен фонд „Земеделие“;
(2) Заявлението по ал. 1 се придружава от окончателен междинен отчет и окончателен отчет, изготвени в съответствие с чл. 15, параграфи 3 и 4 от Регламент за изпълнение (ЕС) № 2015/1831, както и от оценка на въздействието на програмата, изготвена в съответствие с чл. 15, параграф 5 от същия регламент. В случай че се предоставят документи към заявлението на чужд език, следва да бъдат придружени от лицензиран/легализиран превод.“
3. В ал. 3 думата „заявката“ се заменя със „заявлението“.

§ 34. Член 25 се изменя така:
„Чл. 25. Държавен фонд „Земеделие“ извършва проверка дали материалите за информиране и насърчаване, изготвени за нуждите на обикновената програма, отговарят на критериите съгласно Раздел 1 и 2 от Регламент за изпълнение (ЕС) № 2015/1831. Материалите за информиране и насърчаване могат да бъдат използвани само след одобрението им.“

§ 35. Член. 26 се изменя така:
„Чл. 26. (1) Държавен фонд „Земеделие“ осъществява контрол върху изпълнението на обикновените програми чрез извършване на административни проверки по чл. 19 от Регламент за изпълнение (ЕС) 2015/1831 и проверки на място по чл. 20 от Регламент за изпълнение (ЕС) 2015/1831.
(2) Всяка обикновена програма подлежи минимум на една проверка на място по време на изпълнението ѝ между първото междинно плащане и плащането на остатъка.
(3) Държавен фонд „Земеделие“ упражнява контрол относно:
1. извършените разходи за изпълнение на програмите;
2. състоянието на разплащателната сметка за дейностите по изпълнение на обикновените програми;
3. представените разходни документи;
4. изпълнението на задълженията по договорите по чл. 20, ал. 4;
5. спазването на разпоредбите на чл. 10 и 15 от Регламент (ЕС) № 1144/2014;
6. процедурата за избор на прилагащи и оценяващи организации.
(4) Предлагащите организации, прилагащите организации и оценяващите организации са длъжни да:
1. оказват съдействие на проверяващите;
2. предоставят на проверяващите информацията и документите, свързани с проверката;
3. водят аналитично счетоводство;
4. съхраняват документите по обикновените програми и по изпълнението им в продължение на 5 години след приключване на изпълнението;
5. спазват условията на чл. 12 от Регламент за изпълнение (ЕС) 2015/1831;
6. предоставят на надлежно упълномощените представители на Държавен фонд „Земеделие“, Министерството на земеделието и храните, Сметната палата, Европейската комисия, Европейската сметна палата, Европейската служба за борба с измамите (OLAF) и Изпълнителната агенция „Сертификационен одит на средствата от европейските земеделски фондове":
а) всяка поискана информация за осъществяването на дейността;
б) достъп до документи и активи, и
в) съдействие при извършваните от тях проверки.
(5) Избраните от прилагащата организация подизпълнители следва да спазват ал. 4, т. 1 и 2, както и разпоредбите на чл. 12, параграф 2 от Регламент за изпълнение (ЕС) 2015/1831 за съхранение на документален архив.
(6) Предлагащите организации са длъжни да имат отделна разплащателна сметка за дейностите по изпълнение на обикновената програма.“

§ 36. В чл. 27, ал. 1 се изменя така:
„(1) Държавен фонд „Земеделие“ отказва част или цялото плащане по заявление за междинно плащане и плащане на остатък в случай че:
1. са извършени разходи, които вече са одобрени за финансиране по други интервенции от Стратегическия план за развитие на земеделието и селските райони на Република България за периода 2023 – 2027 г., други инструменти на Европейския съюз и/или схеми за държавна помощ;
2. са извършени действия, несъответстващи на действията и изискванията на одобрената програма;
3. са извършени разходи, несъответстващи на чл. 4 от Делегиран Регламент (ЕС) 2015/1829;
4. са извършени дейности след изтичане на срока по договора по чл. 20, ал. 4;
5. предлагащата организация не отстрани установените нередовности и/или непълноти;
6. предлагащата организация е предоставила декларация и/или документ с невярно съдържание, неистински, и/или подправен документ;
7. предлагащата организация  не изпълнява ангажиментите или други задължения, произтичащи от правото на Съюза,  сключено споразумение за отпускане на безвъзмездни средства и тази наредба;
8. при изпълнението на обикновената програма по чл. 8, ал. 2 са използвани текстове и материали, които не отговарят на критериите съгласно Раздел 1 и 2 от Регламент за изпълнение (ЕС) № 2015/1831, и не са одобрени от Държавен фонд „Земеделие“;
9. предлагащата и/или прилагащата организация възпрепятства извършването на проверка на място, с изключение на случаите на непреодолима сила и/или извънредни обстоятелства;
10. предлагащата организация не е представила със заявлението за плащане на остатък проучване за оценка на резултатите;
11. предлагащата организация не изпълнила изискванията по чл. 15-18. “

§ 37. В член 28 думите „през предходната календарна година“ се заличават.

§ 38. Член 29 се отменя.

§ 39. В чл. 31 думата „промоционална“ се заменя с „обикновена“.

§ 40. В допълнителните разпоредби в § 1 се правят следните изменения:
1. Точка 1 се изменя така:
„1. „Най-доброто съотношение между качество и цена“ се определя въз основа на цената и качествените показатели на програмата. Като измерител на качеството се използват показатели за технически параметри, естетически и функционални характеристики, достъпност и предназначение за широк кръг потребители. Съотношението цена/качество следва да бъде 40/60.“
2. В т. 4 думата „промоционалните“ се заменя с „обикновените“;
3. Точка 5 се изменя така:
„5. „Предлагаща организация“ е организация, която кандидатства с одобрена от ЕК обикновена програма за сключване на споразумение за отпускане на безвъзмездни средства по реда на тази наредба и е представителна по смисъла на Делегиран Регламент (ЕС) 2015/1829.“
4. Точки 7 и 8 се изменят така:
„7. „Прилагаща организация“ е организация, избрана чрез състезателна процедура и одобрена от изпълнителния директор на Държавен фонд "Земеделие", за прилагане на част или на всички  съгласувани действия, включени в обикновената програма.
8. „Обикновена програма“ е обединена от обща цел съвкупност от действия, които могат да осигурят предоставянето на по-подробна информация за представяния продукт и да улеснят предлагането му на пазара.“;
5. Създава се т. 9:
„9. „Обичайни пазарни цени“ са цени, определени на база най-ниската предложена цена от представените от предлагащата организация най-малко три независими оферти.“

§ 41. В преходните и заключителни разпоредби се правят следните изменения:
1. В § 4 и 5 думата „промоционалните“ се заменя с „обикновени“.
2. В § 6 думата „промоционалните“ се заменя с „обикновени“, а „финансово подпомагане“ се заменя с „отпускане на безвъзмездни средства“.

§ 42. Приложение № 2 се отменя.

Преходни и заключителни разпоредби

§ 43. Наредбата се прилага за обикновени програми, подадени в ЕК след 1 януари 2026 г.

[bookmark: _GoBack]§ 44. В Наредба № 12 от 2015 г. за условията и реда за признаване на организации на производители на земеделски продукти, асоциации на организации на производители и междубраншови организации и на групи производители (обн., ДВ, бр. 34 от 2015 г., изм. и доп., бр. 34 от 2018 г., бр. 38 от 2019 г., бр. 22 от 2021 г., бр. 94 от 2021 г., бр. 4 от 2024 г. и бр. 81 от 2026 г.) в чл. 25, ал. 2 изречение първо се заличава.

§ 45. Наредбата влиза в сила от деня на обнародването ѝ в „Държавен вестник“.

